አሜሪካ ለአፍሪካ አገራት የሰጠችውን ነፃ የቀረጥና ኮታ የንግድ ዕድል እንድታራዝም ተጠየቀ
አዲስ አበባ፤ ነሐሴ 4/2005 (ዋኢማ) – አሜሪካ ከሰሃራ በታች ለሚገኙ የአፍሪካ አገራት የሰጠችውን ነፃ የቀረጥና ኮታ የንግድ ዕድል እንድታራዝምና አህጉሪቱን ተጠቃሚ እንድታደርግ ተጠቀየች። አሜሪካ ከሰሃራ በታች ለሚገኙ የአፍሪካ አገራት የሰጠችው የቀረጥና ኮታ ነጻ የንግድ እድል /የአጎዋ/ 12ኛው ጉባኤ በአዲስ አበባ ተጀምሯል። በጉባኤው ላይ የተገኙት የንግድ ሚኒስትር ድኤታ አቶ ያዕብ ያላ በዚሁ ጊዜ እንዳሉት አሜሪካ ላለፉት 13 ዓመታት ለአፍሪካ የሰጠችውን ነጻ የንግድ ዕድል ለሚቀጥሉት ዓመታት በማራዘም የአህጉሪቱን የዕድገት ጉዞ ማስቀጠል ይገባታል።አሜሪካ የአህጉሪቱን ምርቶች ያለምንም ቀረጥና ኮታ ወደ አገሯ እንዲገቡ በመፈቀድ ለአፍሪካ ዕድገት ላደረገችው ከፍተኛ ድጋፍና እገዛ ሚኒስትሩ አመስግነዋል። ያም ሆኖ ሚኒስትር ድኤታው እንዳሉት አሜሪካ የሰጠቸውን ዕድል የሚያበቃበትን ጊዜ እንደ አውሮፓውያን አቆጣጠር እስከ 2020 ድረስ በማራዘም የአህጉሪቱን ተጠቃሚነት እንድታሳድግ ጠይቀዋል። ጊዜውን በማራዘም ረገድ በአሜሪካ መንግሥት የተለያዩ አካላት መካከል ያለው አመለካከትና አቋም ወጥ ሊሆን እንደሚገባም ሚኒስትር ዴኤታው ገልጸዋል።የተሰጠውን የንግድ ዕድል በብቃት ለመጠቀም ከሰሃራ በታች የሚገኝ እያንዳንዱ አገር ስትራቴጂ በመቅረጽ ሥራ ላይ የሚውልበትን ሁኔታ መፍጠር እንዳለበትም አሳስበዋል። በአፍሪካ ኀብረት ኮሚሽን የንግድና ኢንዱስትሪ ኮሚሽነር ፋቲማ ሐራም በበኩላቸው አጎዋ በአፍሪካና በአሜሪካ መካከል ያለውን የንግድ ግንኙነት በማሻሻል ረገድ ትልቅ ድርሻ ማበርከቱን አብራርተዋል። ክፍለ አህጉራዊ የንግድ ግንኙነቱ በሴቶችና በወጣቶች ተሳትፎ ላይ ትልቅ አስተዋጽኦ እያበረከተ የመጣ በመሆኑ የንግድ ግንኙነቱ ውጤታማና ስኬታማ እንደሆነም ገልጸዋል። እንደ አውሮፓውያን አቆጣጠር ከ2001 ጀምሮ የአጎዋ ፎረም በየዓመቱ በአሜሪካና የአጎአ ተጠቃሚ በሆኑ የአፍሪካ አገራተ ሲካሄድ ቆይቷል። የአጎኣ ጉባኤ ከዚህ በፊት በሞሪሺዬስ፣ በሴኔጋል፣ በጋና፣ በኬንያና በታንዛኒያ መካሄዱ ይታወሳል። እንደ አውሮፓውያን አቆጣጠር 2012 ከሰሀራ በታች ያሉ የአፍሪካ አገሮች በጠቅላላው 48 ቢሊዮን ዶላር የሚያወጣ ምርት ወደ አሜሪካ ቢልኩም ከ2011 ተመሳሳይ ወቅት ጋር ሲነጻጸር 35 በመቶ እንዲሁም በ2013 ደግሞ በ23 በመቶ ዝቅ ብሏል። አሜሪካ እንደ አውሮጳውያን አቆጣጠር 2012 ከሰሀራ በታች ባሉ የአፍሪካ አገሮች 22 ነጥብ 6 ቢሊዮን የሚያወጣ ምርት ልካለች። እንደ ኢዜአ ዘገባ ከ2000 ዓመት ጋር ሲነጻጸር የ400 በመቶ ዕድገት አለው። ወደ አገሮቹ በብዛት ከላኩት ምርቶች ውስጥ መሳሪያዎች፣ ተሽከርካሪዎች፣ አውሮፕላን፣ ዘይትና ጥራጥሬ ሲሆኑ አገሪቱ ከፍተኛ የውጭ ገበያ ከምታካሂድባቸው አገሮች ውስጥ ደቡብ አፍሪካ፣ ናይጄሪያ፣ አንጎላ፣ ጋናና ኢትዮጵያ ናቸው።